“คุณาลัย” ยื่นไฟลิ่งขายไอพีโอ 75 ล้านหุ้น ปักธงเทรด mai ระดมทุนขยายธุรกิจโต
“คุณาลัย” หรือ KUN ยื่นไฟลิ่งขายไอพีโอ 75 ล้านหุ้น ปักธงเทรด mai ระดมทุนขยายธุรกิจโต โดยมี บ.เอส 14 แอดไวเซอรี่ จำกัด เป็นที่ปรึกษาทางการเงิน
“คุณาลัย” หรือ KUN ยื่นไฟลิ่งขายไอพีโอ 75 ล้านหุ้น ปักธงเทรด mai ระดมทุนขยายธุรกิจโต โดยมี บ.เอส 14 แอดไวเซอรี่ จำกัด เป็นที่ปรึกษาทางการเงิน
27 พ.ค. 2562

นางปิยะภา จงเสถียร กรรมการผู้จัดการ บริษัท เอส 14 แอดไวเซอรี่ จำกัด ในฐานะที่ปรึกษาทางการเงิน บริษัท วิลล่า คุณาลัย จำกัด (มหาชน) หรือ KUN ผู้นำด้านธุรกิจพัฒนาอสังหาริมทรัพย์แนวราบเพื่อขาย โดยเน้นพื้นที่ในเขตปริมณฑลโดยเฉพาะอำเภอบางบัวทอง จังหวัดนนทบุรี เปิดเผยว่า คุณาลัย ได้ทำการยื่นแบบแสดงรายการข้อมูลและร่างหนังสือชี้ชวน (Filing) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อขออนุญาตเสนอขายหุ้นต่อประชาชนทั่วไป (IPO) จำนวน 75 ล้านหุ้น มูลค่าที่ตราไว้ 1.00 บาทต่อหุ้น คิดเป็นร้อยละ 25 ของ จำนวนหุ้นทั้งหมดของบริษัทฯ ภายหลังการเสนอขายหุ้นเพิ่มทุนในครั้งนี้ และได้ยื่นคำขอให้รับหุ้นสามัญเป็นหลักทรัพย์จดทะเบียนในตลาดหลักทรัพย์ เอ็ม เอ ไอ (mai)
โดยปัจจุบันบริษัทฯ มีทุนจดทะเบียน 300 ล้านบาท แบ่งเป็น หุ้นสามัญจำนวน 300 ล้านหุ้น  และมีทุนที่เรียกชำระแล้ว 225 ล้านบาท ภายหลังจากการเสนอขายหุ้น IPO บริษัทจะมีทุนชำระแล้วเพิ่มขึ้นเป็น 300 ล้านบาท สำหรับวัตถุประสงค์ในการระดมทุนในครั้งนี้ เพื่อนำเงินไปใช้เพื่อขยายธุรกิจของบริษัท โดยใช้ในการซื้อที่ดินเพิ่มเติมในพื้นที่อำเภอบางบัวทอง จังหวัดนนทบุรี  และเพื่อใช้เป็นเงินทุนหมุนเวียนในการขยายกิจการในอนาคต
ด้านนางประวีรัตน์ เทวอักษร ประธานเจ้าหน้าที่บริหาร บริษัท วิลล่า คุณาลัย จำกัด (มหาชน) หรือ KUN เปิดเผยว่า บริษัทฯ ดำเนินธุรกิจการพัฒนาอสังหาริมทรัพย์แนวราบเพื่อขาย ภายใต้แบรนด์ “คุณาลัย”โดยยึดหลักการในการพัฒนาโครงการอสังหาริมทรัพย์ 4 ด้าน คือ ทำเลศักยภาพ (COMFORTABLE) บ้านสวยในโครงการที่อบอุ่น (APPEARANCE) ทีมงานมืออาชีพ (RELIABLE) คุณภาพสมราคา (ECONOMY) ด้วยแนวคิด “คุณาลัย สร้างพื้นที่ สร้างความสุข” ซึ่งโครงการอสังหาริมทรัพย์ที่กลุ่มบริษัทฯ ดำเนินการพัฒนาจะเน้นอยู่ในพื้นที่อำเภอบางบัวทอง จังหวัดนนทบุรี ในปัจจุบันบริษัทฯ สามารถปิดโครงการได้แล้ว 4 โครงการ และมีโครงการที่อยู่ในระหว่างการดำเนินการ 5 โครงการ และโครงการในอนาคต จำนวน 3 โครงการ
“คุณาลัย ดำเนินธุรกิจพัฒนาอสังหาริมทรัพย์แนวราบเพื่อขาย ภายใต้แบรนด์ คุณาลัย บีกินส์ (Kunalai Begins), คุณาลัย พอลเลน (Kunalai Pollen), คุณาลัย ซิมโฟนี (Kunalai Symphony) และ โครงการคุณาลัย จอย (Kunalai Joy) และมีบริษัท วิลล่า วาณิช จำกัด เป็นบริษัทย่อย ประกอบธุรกิจพัฒนาอสังหาริมทรัพย์แนวราบเพื่อขายเช่นเดียวกัน โดยเน้นพื้นที่ในเขตปริมณฑลโดยเฉพาะอำเภอบางบัวทอง จังหวัดนนทบุรี” นางประวีรัตน์ กล่าว
ทั้งนี้ บริษัทฯ ชูจุดเด่นการดึงกลยุทธ์ โดยนำเอาองค์ความรู้ และชื่อเสียงที่สั่งสมมาจากความสำเร็จในการพัฒนาเมืองที่อยู่อาศัยบนทำเลนนทบุรี ไปต่อยอดเพื่อพัฒนาโครงการบ้านจัดสรร ภายใต้แนวคิด “สุขใจอยู่บ้านชานเมือง” ในการต่อยอดและขยายโครงการในทำเลอื่นให้ครบ 4 ทิศ รอบกรุงเทพมหานคร เพื่อสร้างความแข็งแกร่งของแบรนด์ธุรกิจ เพื่อก้าวสู่การเป็นผู้นำอันดับหนึ่งด้านการพัฒนาอสังหาริมทรัพย์แนวราบเพื่อขายในเขตปริมณฑล ให้สอดคล้องกับเป้าหมายและวิสัยทัศน์ ที่บริษัทฯวางไว้
ขณะเดียวกัน กลุ่มบริษัทฯ มีแผนเปิดตัวโครงการใหม่ในอนาคต จำนวน 3 โครงการ มูลค่าโครงการรวม ประมาณ 2,823 ล้านบาท ประกอบด้วย 1).โครงการคุณาลัย จอย ออน 314 ซึ่งเป็นโครงการประเภทบ้านแฝด-บ้านเดี่ยว 2 ชั้น มูลค่าโครงการประมาณ 497 ล้านบาท ตั้งอยู่ที่จังหวัดฉะเชิงเทรา โดยเบื้องต้นคาดว่าเริ่มก่อสร้างในช่วงไตรมาส 2/2562 และจะเปิดการขายในช่วงไตรมาส 3/2562  2).โครงการคุณาลัย บีกินส์ 2 เป็นโครงการประเภททาวน์โฮม 2 ชั้น และอาคารพาณิชย์ 3 ชั้น มูลค่าโครงการรวมประมาณ 826 ล้านบาท ตั้งอยู่ที่อำเภอบางบัวทอง จังหวัดนนทบุรี
โดยเริ่มก่อสร้างไปแล้วตั้งแต่ไตรมาส 1/2562 ที่ผ่านมา และจะเริ่มเปิดขายได้ในไตรมาส 4/2562  3).โครงการคุณาลัย จอย 2 เป็นโครงการประเภทบ้านแฝด-บ้านเดี่ยว 2 ชั้น มูลค่าโครงการประมาณ 1,500 ล้านบาท ตั้งอยู่ที่อำเภอบางบัวทอง จังหวัดนนทบุรีทำ จะเริ่มก่อสร้างในช่วงไตรมาส 3/2563 และสามารถเปิดขายได้ในช่วงไตรมาส 4/2563
ด้านผลการดำเนินงานในช่วง 3 ปีย้อนหลังที่ผ่านมา 2559-2561 กลุ่มบริษัทฯ มีรายได้รวม เท่ากับ 297.50 ล้านบาท 450.38 ล้านบาท และ 447.09 ล้านบาท และมีกำไรสุทธิ เท่ากับ 5.94 ล้านบาท 10.80 ล้านบาท และ 11.56 ล้านบาท ตามลำดับ ซึ่งรายได้รวมเติบโตขึ้นจากรายได้จากการขายอสังหาริมทรัพย์ โดยในปี 2559 กลุ่มบริษัทฯ มีการโอนกรรมสิทธิ์บ้านเดี่ยวและบ้านแฝดจาก 3 โครงการ ได้แก่ โครงการคุณาลัย พราว โครงการคุณาลัย คอร์ทยาร์ด และโครงการคุณาลัย ซิมโฟนี และในปี 2560 กลุ่มบริษัทฯ มีการทยอยโอนกรรมสิทธิ์บ้าน เพิ่มจาก 3 โครงการในปี 2559 คือ ได้มีการเริ่มโอนกรรมสิทธิ์ทาวน์โฮมในโครงการคุณาลัย บีกินส์ จึงมีการรับรู้รายได้เข้ามาเพิ่มขึ้นจากปี 2559
สำหรับปี 2561 กลุ่มบริษัทฯยังคงทยอยรับรู้รายได้จากการโอนกรรมสิทธิ์บ้านในโครงการต่อเนื่องทั้ง 4 โครงการในปี 2560 และได้เริ่มรับรู้รายได้จากกรรมสิทธิ์ในโครงการใหม่ที่เพิ่งเปิดตัว คือ โครงการคุณาลัย พอลเลน ดังนั้น จากแนวโน้มการเติบโตของบริษัทฯ แสดงให้เห็นถึงศักยภาพและสถานะทางการเงินที่แข็งแกร่งทางธุรกิจ ที่จะนำพาไปสู่การเติบโตอย่างยั่งยืนในอนาคต